REGOLAMENT TAL-KUMMISSJONI (KE) Nru 1416/2006
tas-26 ta' Settembru 2006
li jistabbilixxi regoli speċifiċi dwar l-implimentazzjoni tal-Artikolu 7(2) tal-Ftehim bejn l-Komunità Ewropea u l-Istati Uniti tal-Amerika dwar il-kummerċ fl-inbid rigward il-protezzjoni ta’ ismijiet ta’ oriġini tal-Istati Uniti fil-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 2006/232/KE tal-20 ta' Diċembru 2005 dwar il-konklużjoni tal-Ftehim bejn il-Komunità Ewropea u l-Istati Uniti tal-Amerika dwar il-kummerċ fl-inbid (1), u b'mod partikolari l-Artikolu 3 tiegħu,
Billi:
(1)
Skont l-Artikolu 7(2) tal-Ftehim bejn il-Komunità Ewropea u l-Istati Uniti tal-Amerika dwar kummerċ fl-inbid (2) (hawn taħt imsejjaħ “il-Ftehim”), il-Komunità għandha tassigura li l-ismijiet ta’ sinifikat vitikolturali elenkati fl-Anness V tal-Ftehim jistgħu jintużaw biss bħala ismijiet ta’ oriġini għall-inbid biex jidentifikaw inbejjed ta’ oriġini indikati b’dak l-isem. Ir-Regolament m’għandux jeffettwa d-drittijiet ta' proprjetà intellettwali eżistenti fil-Komunità.
(2)
Dan ir-Regolament ma għandux jaffettwa d-drittijiettal-proprjetà intellettwali eżistenti fil-Komunità.
(3)
Għalhekk, il-protezzjoni fil-Komunità ta’ ismijiet ta’ oriġini tal-Istati Uniti kif provduta fil-Ftehim u partikolarment fl-Artikolu 7(2) u (3) flimkien mal-Artikolu 12 tiegħu għandhom jiġu previsti.
(4)
Il-Ftehim daħal fis-seħħ fl-10 ta' Marzu 2006 (3). Dan ir-Regolament għandu għalhekk jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
(5)
Il-miżuri li hemm provvediment dwarhom f'dan ir-Regolament huma bi qbil mal-opinjoni tal-Kumitat ta' Ġestjoni għall-Inbid,
ADOTTAT DAN IR-REGOLAMENT:
Artikolu 1
1. L-ismijiet ta’ oriġini ta’ l-Istati Uniti elenkati fl-Anness jistgħu jintużaw biss bħala ismijiet ta’ oriġini għall-inbid biex jidentifikaw inbejjed ta’ oriġini indikati b’dak l-isem. L-awtorijtajiet kompetenti ta’ l-Istati Membri għandhom jieħdu miżuri sabiex jassiguraw li kwalunkwe inbid li mhux bit-tikketta skond dan l-Artikolu ma jitqigħedx fis-suq jew jitneħħa minnu sakemm ikollu tikketta skond dan l-Artikolu.
2. Paragrafu 1 m’għandux:
(a)
jeffettwa d-drittijiet ta’ proprjetà intellettwali li jeżistu fil-Komunità jew l-użu tal-marka mħarsa bħala dritt ta’ proprjetà intellettwali waqt li jkun għaddej il-kummerċ fil-Komunità qabel il-jum li jiġi fis-seħħ dan ir-Regolament;
(b)
iċaħħad miżuri, kif xieraq, li jippermettu l-użu ta’ ismijiet ta’ oriġini omonimi fejn il-konsumaturi ma jkunux żgwidati jew sabiex jippermettu persuna li tuża, waqt li jkun għaddej il-kummerċ, l-isem ta' dik il-persuna jew l-isem tal-prekursur ta' dik il-persuna fin-negozju, b'mod li ma jiżgwidax lill-konsumatur.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 26 ta' Settembru 2006.